**Naziv projekta:** Šarena škola - različitostima DA, nasilju NE

**Nositelj projekta:** Adopta – udruga za potporu posvajanju

**Partneri:** Osnovna škola Okučani, Industrijsko-obrtnička škola Nova Gradiška

**Trajanje:** 1.6.2020. – 31.5.2021. (12 mjeseci)

**Donator:** *Ministarstvo za demografiju, obitelj, mlade i socijalnu politiku*

**Cilj projekta:**

Cilj projekta je prevencija socijalne isključenosti i vršnjačkog nasilja usmjerenog prema djeci i mladima koji odrastaju u institucionalnim okruženjima, netradicionalnim obiteljima (udomiteljske, posvojiteljske, jednoroditeljske i dr.) i mladima pripadnicima nacionalnih manjina kroz edukativne aktivnosti za djecu, mlade i osnaživanje profesionalnog kadra škola-partnera.

**Planirane aktivnosti projekta:**

1. **Ciklus psihoedukativnih radionica „Šarena škola“** - ciklus tematskih radionica za učenike na temu različitosti, usmjerene prvenstveno na senzibilizaciju i prihvaćanje različitih iskustava odrastanja, uključujući i iskustva u sustavu socijalne skrbi, različitih obiteljskih struktura (jednoroditeljske obitelji, posvojiteljske obitelji, udomiteljske obitelji…), etničkih pripadnosti i sl.

**Ciklus od 4 radionice za:**

- min 30 učenika OŠ Okučani

- min 30 učenika Industrijsko-obrtničke srednje škole u Novoj Gradišci

Svaka radionica traje 2 školska sata.

**Sadržaj radionica:**

* *Mi smo slični, mi smo različiti* - radionica usmjerena na poticanje svijesti učenika o tome na koji način nas različitosti čine bogatijima
* *Vrijednosti: moje, naše, vaše* - učenici će kroz rad u grupama i kratke debate imati priliku raspraviti o različitim vrijednosnim stavovima
* *100 nijansi obitelji* - radionica je usmjerena na učenje o različitostima i jačanje kritičkog mišljenja učenika kako bi bili otvoreniji za inkluziju djece koja dolaze iz različitih obiteljskih struktura, uključujući i obitelji manjinskih nacionalnih pripadnosti
* *Što mi možemo učiniti?* - učenicima će se pružiti konkretni alati za intervenciju kada vide da je netko od njihovih vršnjaka žrtva nasilja, razviti vještine nenasilnog rješavanja sukoba te strategije pružanja podrške žrtvama i počiniteljima nasilja

**2. Edukacija stručnog osoblja u školama-partnerima** za prevenciju nasilja i promicanje tolerancije prema učenicima koji dolaze iz različitih obiteljskih struktura i/ili koji su drugačijeg etničkog podrijetla

 - edukacija (predavanje) za razrednike, nastavnike i stručnu službu škola - partnera o specifičnim emocionalnim i odgojno-obrazovnim potrebama  djece koja odrastaju u institucionalnom okruženju (domovima za djecu, stambenim zajednicama i sl.) ili u netradicionalnim obiteljskim okruženjima (jednoroditeljske, posvojiteljske, udomiteljske obitelji, obitelji s pripadnicima različitih rasa/kultura, nacionalnosti) i mladih različitih etničkih pripadnosti uz konkretne smjernice za pružanje podrške (trajanje oko 1 sat)

**3. Obilježavanje Dana ružičastih majica** u školama-partnerima, 27.2.2021.

**4. Tribina** **„Različitostima DA, nasilju NE – kako pomoći izgradnji tolerantnijeg društva**“ za stručnjake u području prosvjete o tome na koji način škole mogu pomoći u poticanju prihvaćanja različitosti s ciljem prevencije nasilja i stvaranja tolerantnijeg društva